A Bizottság 2234/92/EGK rendelete

(1992. július 31.)

a Madeirán megtermelt friss tejtermékek fogyasztásához nyújtott támogatás részletes alkalmazási szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel egyes mezőgazdasági termékekre vonatkozóan az Azori-szigetek és Madeira javára hozott egyedi intézkedésekről szóló, 1992. június 15-i 1600/92/EGK tanácsi rendeletre [1] és különösen annak 15. cikke (2) bekezdésére,

tekintettel a legutóbb a 2205/90/EGK rendelettel [2] módosított, a közös agrárpolitika céljaira alkalmazandó elszámolási egység értékéről és átváltási arányokról szóló, 1985. június 11-i 1676/85/EGK tanácsi rendeletre [3] és különösen annak 12. cikkére,

mivel az említett rendelet 15. cikkének (1) bekezdése rendelkezik arról, hogy a Madeirán megtermelt friss tehéntejtermékek emberi fogyasztása a sziget fogyasztási szükségletének határain belül támogatásban részesüljön; mivel a támogatást a tejfeldolgozóknak kell fizetni; mivel a támogatás kifizetésére akkor kerül sor, ha a belőle fakadó előnyök ténylegesen jelentkeznek a fogyasztónál;

mivel a szóban forgó intézkedés alkalmazásának egyes részletes szabályait – a támogatásra jogosult tejtermékek mennyiségét is beleértve – meg kell határozni;

mivel a közigazgatási hatóságokat megfelelő jogosítványokkal kell felruházni annak érdekében, hogy megakadályozzák a szóban forgó támogatás eredeti céljaitól történő eltérítését, amely célok a helyileg előállított friss tehéntejtermékek rendszeres elhelyezése a helyi piacon, valamint a támogatásból fakadó előnyöknek a végső fogyasztónál történő jelentkezése;

mivel a nemzeti hatóságoknak ellenőrzési intézkedéseket kell meghatározniuk a támogatási program megfelelő működésének biztosítása érdekében; mivel rendelkezni kell a Bizottsághoz történő időszaki jelentésről;

mivel az 1600/92/EGK rendeletben meghatározott intézkedések 1992. július 1-jén léptek hatályba; mivel alkalmazásuk részletes szabályainak ugyanebben az időpontban kell hatályba lépniük;

mivel az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,

ELFOGADTA EZT A RENDELETET:

1. cikk

(1) A Madeirán megtermelt friss tehéntejtermékek emberi fogyasztásának az 1600/92/EGK rendelet 15. cikkében előírt támogatását a teljes tej 7000 tonnás mennyiségi korlátjáig 12 hónapon át fizetik.

(2) A támogatás összege 7 ECU az e rendelet mellékletében felsorolt különféle termékek előállítása során felhasznált teljes tej minden 100 kilogrammja után. A támogatás átváltása nemzeti pénznemre a támogatás iránti kérelem benyújtásának napja szerinti hónap első napján érvényes mezőgazdasági átváltási árfolyammal történik.

(3) E rendelet alkalmazásában a "teljes tej" az az egy vagy több tehén lefejése után nyert termék, amelynek összetételét a fejést követően nem változtatják meg.

2. cikk

(1) A támogatás kifizetésére a tejfeldolgozók írásban benyújtott kérelme alapján kerül sor, amelyben vállalják, hogy:

a) nyilvántartást vezetnek, amelyben részletesen feltüntetik minden egyes tejtermék mennyiségét és az e termékekben felhasznált tej mennyiségét;

b) alávetik magukat az érintett tagállam által meghatározott valamennyi ellenőrzési intézkedésnek, különös tekintettel a nyilvántartások ellenőrzésére és a szóban forgó termékek minőségének vizsgálatára.

(2) A támogatás fizetése iránti kérelmet a tagállam illetékes hatósága által előírt formanyomtatványon kell benyújtani, amelynek legalább a következő adatokat kell tartalmaznia:

- az egyes termékekben felhasznált tej mennyisége termékkategóriánként,

- a tejfeldolgozó neve és címe,

- a megfelelő támogatás összege.

3. cikk

(1) Az ellenőrzésre való különös tekintettel Portugália minden szükséges intézkedést megtesz annak érdekében, hogy:

a) támogatásban csak a Madeirán közvetlen emberi fogyasztásra szánt, az 1. cikkben említett tejtermékek részesüljenek;

b) a támogatásból származó előny a fogyasztónál a végső kiskereskedelmi árra gyakorolt tényleges hatásként jelentkezzen.

(2) Portugália az e rendelet hatálybalépését követő három hónapon belül értesíti a Bizottságot az (1) bekezdésben említett intézkedésekről.

4. cikk

(1) A 2. cikk (1) bekezdése szerint végrehajtott ellenőrzésekről olyan jelentést kell készíteni, amely a következőket tartalmazza:

- az ellenőrzés időpontja,

- az ellenőrzés helyszíne,

- a kapott eredmények.

(2) Az illetékes hatóságok négy héten belül értesítik a Bizottságot a szabálytalanságokról.

5. cikk

Amennyiben a támogatásból származó előny nem jelentkezik a végső fogyasztónál, az illetékes portugál hatóságok:

- teljes egészében vagy részlegesen visszavonják a támogatást,

- a kötelezettségek teljesítésével kapcsolatos mulasztás súlyossága alapján ideiglenesen vagy tartósan korlátozhatják vagy felfüggeszthetik a támogatásra való jogosultságot.

6. cikk

Portugália legkésőbb minden hónap utolsó napján elküldi a Bizottságnak a megelőző hónapra vonatkozó következő adatokat:

- a támogatás iránti kérelmekben szereplő mennyiségek,

- azok a mennyiségek, amelyekre a támogatást jóváhagyták.

7. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ezt a rendeletet 1992. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. július 31-én.

a Bizottság részéről

Ray MAC SHARRY

a Bizottság tagja

[1] HL L 173., 1992.6.27., 1. o.

[2] HL L 201., 1990.7.31., 9. o.

[3] HL L 164., 1985.6.24., 1. o.

--------------------------------------------------

MELLÉKLET

Az 1600/92/EGK rendelet 15. cikkének (1) bekezdésében említett közösségi támogatásra jogosult termékek jegyzéke

1. Nyerstej

2. Pasztörizált teljes tej

3. Tejszín

4. Teljes tejből készült joghurt

5. Szárazanyag-tartalma alapján 40 %-os zsírtartalmat meg nem haladó friss sajt

--------------------------------------------------